作者:張可久
標題:雙調・沉醉東風釣臺
內容:貂裘敝誰憐倦客，錦箋寒難寫秋懷。野水邊，閒雲外，儘教他鷗鷺驚猜。溪上良田得數頃來，也敢上嚴陵釣臺。湖上垂楊柳無人自舞，提葫蘆有意相呼。酒醒時，花深處，插花枝滿頭歸去。莫惜千金倒玉壺，春已近梨花暮雨。元夜明月無心紫簫，夕陽何處藍橋？蕙帳寒，梅花落，故人稀漸疏談笑。看見鵝黃上柳條，等閒放元宵過了。幽居二首腳到處青山綠水，興來時白酒黃雞。遠是非，絕名利，腹便便午窗酣睡。鸚鵡杯中晝日遲，到強似麒麟畫裡。笑白髮猶纏利鎖，喜紅塵不到漁蓑。八詠詩，三閭些，收拾下晚春工課。茅舍疏籬小過活，有情分沙鷗伴我。